睡起
作者：李之儀
朝代：宋

paragraphs: 數日不吟語，已覺舌本强。
熟處自難忘，是乃真苦相。
簾空睡起足，物我兩俱喪。
舉頭見南山，依舊禿相向。
解衣遶屋行，未巾已踉蹌。
翻書試遮眼，一抹如白浪。
目足身所先，二者輒相抗。
生理從可知，何用更惆悵。
獨有梁上燕，憐我本癡惷。
時時作好語，似欲致勸奬。
見爾初銜泥，生子已頡頏。
而我猶未歸，茲事固難諒。
安用苦烟塵，無勞獨悽愴。
俯仰即陳跡，未易煩度量。
一樽試有求，傳來如鵲盎。
頓味毒酒酷，猛釂投晚餉。
倦懷豈復有，舌爛腹斗漲。
抱薪救烈火，自取將誰讓。
夜分方半生，劣過逃屬纊。